29.9.2023.
HR
Službeni list Europske unije
L 242/187
55. skreće pozornost na činjenicu da bi ljudi, a posebno mladi, trebali moći živjeti, studirati i raditi u svojoj zemlji i regiji; ističe da će bez učinkovitih i djelotvornih mjera za borbu protiv siromaštva te pojednostavljene potpore za mikrofinanciranje i razvoj malih poduzetnika migracijska kretanja zbog ekonomskih razloga i dalje biti u porastu, posebno odljev mozgova, što će dovesti do višestrukih problema i za odredišne zemlje i za zemlje podrijetla;
56. čvrsto vjeruje da je višedimenzionalan i holistički pristup ekstremnom siromaštvu najbolji pristup te ponavlja da je obrazovanje (i osposobljavanje) i ljudsko pravo i najmoćniji instrument za borbu protiv siromaštva, socijalne isključenosti i nejednakosti;
57.
ističe da se procjenjuje da 64 milijuna djece u zemljama u razvoju ne pohađa osnovnu školu; naglašava da su posebno pogođene djevojčice jer su njihova prava na kvalitetno obrazovanje i dalje dodatno ugrožena zbog zatvaranja škola, nedostatka pristupa učenju na daljinu, uključujući digitalno učenje, te smanjenja nacionalnih proračuna za obrazovanje zbog pritiska na nacionalna gospodarstva; nadalje ističe da je jedan od glavnih razloga nasilje u aktualnim svjetskim područjima sukoba, a da je druga velika prepreka, često usko povezana sa sukobima, siromaštvo; podsjeća na to da je važno da jednake mogućnosti budu u središtu razvoja; naglašava da su osnaživanje žena i pristup odgovarajućem obrazovanju u zemljama u razvoju, posebno za djevojčice i žene, važni koraci u borbi protiv siromaštva i nesigurnosti u opskrbi hranom; nadalje, naglašava da se u partnerskim zemljama mora poticati dostupnost europskih projekata, poslovnog osposobljavanja i financijskih sredstava za mlade žene s obzirom na to da žene imaju važnu ulogu u razvoju lokalnog i regionalnog gospodarstva u nekoliko zemalja u razvoju;
58. konstatira da Unija podupire obrazovanje u oko 100 zemalja te preko partnerstava kao što su Globalno partnerstvo za obrazovanje (18) i fond Obrazovanje ne može čekati (19), kao i da nastavlja promicati rodnu ravnopravnost u partnerstvu s vladama i nevladinim dionicima;
59. pohvaljuje prioritet Komisije da se premaši zadani cilj od 10 % i dosegne 13 % za obrazovanje u ukupnom portfelju DG INTPA-e;
60. konstatira da je Unija 2021.
iz ERF-a isplatila 85 milijuna EUR za potporu obrazovanju u partnerskim zemljama, čime je u razdoblju 2018. – 2020. doprinijela upisu više od 32 milijuna učenika u osnovnoškolsko obrazovanje i gotovo tri milijuna učenika na srednjoškolskoj razini; konstatira da je od 85 milijuna EUR šest milijuna EUR iskorišteno za potporu projektima mobilnosti i izgradnje kapaciteta u okviru programa Erasmus za zemlje AKP-a, 31 milijun EUR isplaćen je za strukovno obrazovanje i osposobljavanje, od čega je pet milijuna EUR isplaćeno u okviru programa proračunske potpore, 1,2 milijuna EUR za radove i robu, 0,8 milijuna EUR za usluge, a preostalih 24 milijuna EUR u obliku bespovratnih sredstava;
61. konstatira da se Komisija prošle godine obvezala izdvojiti 700 milijuna EUR za Globalno partnerstvo za obrazovanje kako bi se za 140 milijuna osposobili učitelji i kako bi se 88 milijuna djece uključilo u školu i učenje;
62. ponovno naglašava da programi poduzetništva imaju ključnu ulogu u borbi protiv siromaštva i razvoju gospodarskog rasta; ističe činjenicu da pružanje poslovnog osposobljavanja može pomoći malim poduzetnicima da osnuju poslovne subjekte i poboljšaju poslovne prakse, čime se siromašnim obiteljima omogućuje da usmjere svoj put prema održivim sredstvima za život i socioekonomskoj otpornosti; međutim konstatira da bi, kako bi se poboljšala učinkovitost takvih programa, osposobljavanje trebalo dopuniti prilagođenim uslugama potpore i praćenja; podsjeća na to da u partnerskim zemljama treba poticati pristup mladih žena europskim projektima, poslovnom osposobljavanju i financijskim sredstvima; (18) https://www.globalpartnership.org/ (19) https://www.educationcannotwait.org/